POJAŠNJENJE TENDERSKE DOKUMENTACIJE
Na osnovu pitanja potencijalnih ponuđača dostavljenih u okviru postupka javne nabavke plastičnih kontejnera, daju se sljedeća pojašnjenja:

I – PITANJE PONUĐAČA 1
Poštovani,
Shodno Vašem zahtjevu za ponudu plastičnih kontejnera, napominjemo da je cijena koštanja predmetnih kontejnera po kvalitetu koji je propisan u tehničkoj specifikaciji ionako visoka, a imajući u vidu da je aktuelna situacija na Bliskom istoku u međuvremenu prouzrokovala drastično povećanje cijene plastike, kao i to da je cijena kontejnera u bojama koje ste zahtijevali (žuta i plava) kod većine proizvođača veća od cijene standardno zelene boje, pitamo da li možete prihvatiti da količine kontejnera u žutoj i plavoj boji zamijenite za standardno zelenu boju.
Rok isporuke: upravo zbog gore navedenih razloga, da li ste u mogućnosti izmijeniti zahtjev za rok isporuke na 60 dana od dana zaključivanja ugovora?

ODGOVOR NA PITANJE 1
Ugovorni organ zahvaljuje na dostavljenom pitanju i iskazanom interesovanju za učešće u postupku javne nabavke.
Obavještavamo da tehnička specifikacija predmetne nabavke, uključujući definisane karakteristike i boje kontejnera (žuta i plava), ostaje neizmijenjena. Ista je utvrđena u skladu sa stvarnim potrebama ugovornog organa, kao i na osnovu prethodnog iskustva u korišćenju predmetne opreme.
U skladu sa principima transparentnosti, jednakog tretmana i nediskriminacije ponuđača, propisanim Zakonom o javnim nabavkama Crne Gore, ugovorni organ nije u mogućnosti da vrši izmjene koje bi uticale na bitne elemente tenderske dokumentacije u ovoj fazi postupka.
Takođe, rok isporuke definisan tenderskom dokumentacijom ostaje nepromijenjen, te nije moguće prihvatiti predloženu izmjenu roka isporuke.
Molimo ponuđače da ponude pripreme u skladu sa važećim uslovima iz tenderske dokumentacije.

II – PITANJE PONUĐAČA 2
Poštovani, molimo Vas za pojašnjenje.
Iz kojeg ste razloga promijenili tehničku specifikaciju i umjesto tražene težine kontejnera od 46 kg (+/- 3%) definisali da težina kontejnera mora biti 50 kg (+/- 3%)?
Obzirom da težina kontejnera ne utiče na kvalitet i funkcionalnost, smatramo da se ovim ograničava konkurencija i favorizuje određeni proizvođač. Predlažemo da težina bude definisana u rasponu od 46 kg do 50 kg (+/- 3%), kako bi se obezbijedila veća konkurentnost i najpovoljnija cijena.

ODGOVOR NA PITANJE 2
Tehnička specifikacija u dijelu koji se odnosi na masu kontejnera definisana je na osnovu potreba ugovornog organa, uzimajući u obzir zahtjeve u pogledu dugotrajnosti, otpornosti i pouzdanosti proizvoda u svakodnevnoj eksploataciji.
Veća masa kontejnera u pravilu podrazumijeva robusniju konstrukciju i veću debljinu zidova, što direktno utiče na:
· veću otpornost na mehanička opterećenja tokom pražnjenja, manipulacije i udara, 
· smanjenu mogućnost deformacija u toku upotrebe, 
· duži vijek trajanja kontejnera, 
· manju potrebu za održavanjem i zamjenom u eksploataciji. 
Imajući u vidu navedeno, zahtjev u pogledu mase kontejnera nije definisan u cilju ograničavanja konkurencije, već isključivo radi obezbjeđenja potrebnog nivoa kvaliteta, funkcionalnosti i dugoročne isplativosti za ugovorni organ.
Ugovorni organ smatra da definisani tehnički uslovi omogućavaju učešće svim ponuđačima koji mogu isporučiti robu traženog kvaliteta, te da su isti opravdani i u skladu sa predmetom javne nabavke.

